Lars Løkke Rasmussen (V), 2003-05-06:
Tak for en meget positiv modtagelse af denne samlede pakke, der jo fokuserer på at gøre et godt dansk sundhedsvæsen endnu bedre ved at fremme patientsikkerheden og patientinformationen og patienternes retsstilling i de tilfælde, som jo helst skulle blive sjældnere og sjældnere, hvor der støder en skade til.
Det har været rart at lytte til debatten, og jeg skal ikke fortabe mig i at gengive lovpakkens indhold, al den stund skiftende ordførere jo på glimrende vis har fremhævet forskellige positive aspekter ved denne pakke, som er aftalt i enighed mellem regeringspartierne, Socialdemokratiet, Dansk Folkeparti, Det Radikale Venstre og Kristeligt Folkeparti.
I den forstand overrasker positiviteten mig sådan set heller ikke.
Hvad der overrasker mig positivt er dog, at også de partier, som ikke har været med i denne enighed omkring dette samlede kompleks, jo har brugt taletiden til her i dag at fremhæve en række positive elementer, og jeg forstår, at det vil være muligt, hvis ellers udvalgsarbejdet forløber i en positiv stemning - det vil jeg i hvert fald bidrage til - at samle hele Folketinget om i hvert fald to af de tre forslag, der er i spil her.
Det synes jeg er utrolig godt, for det vidner sådan set om, at vi i fællesskab tager et medansvar for at skabe en lovgivning og skabe en organisation, som bidrager til at sætte yderligere fokus på patienterne.
Det springende punkt, og det kan jeg jo også høre på debatten i dag, er spørgsmålet omkring den udvidede forsikringsdækning.
Der må jeg bare indskrænke mig til at sige, hvad jeg også har sagt under de drøftelser, vi har haft op til den enighed, der blev aftalt med udgangen af januar, at det, der har været det helt afgørende for regeringen, har været at give patienterne en ordentlig position på den lettest administrerbare og billigste måde. Vi har vendt og drejet forskellige modeller, for det skal heller ikke være nogen hemmelighed, at jeg principielt ikke kunne have noget imod en model, hvor de, der udløser en skade, selvfølgelig også mærker en økonomisk effekt af den.
Men det korte af det lange er efter en minutiøs gennemgang af hele dette område og efter at have brugt megen tid på at diskutere det, at den model, vi er endt med, er uhyre enkel.
Den sparer alle for en masse registreringer og for en række individuelle forsikringstegninger m.v.
Jeg vil også gerne benytte lejligheden til her i dag at fremhæve, at det jo faktisk også i forbindelse med oversættelsen af den politiske enighed til lovgivning er lykkedes at få amtskommunernes accept af denne løsning.
Det er en oplysning, jeg gerne vil give, og det er i øvrigt også en omstændighed, som jeg gerne vil benytte lejligheden til at takke amtskommunerne for, selv om det ligger i sagens natur, at der samtidig er indgået en økonomisk kompensationsaftale.
Men jeg vil dog alligevel gerne gøre det, for det betyder, at vi har fået en enkel, administrerbar ordning, hvor patienterne kan fæste lid til, at uanset om man behandles i det offentlige sygehusvæsen under den ene eller anden form, eller om man behandles i det private sygehusvæsen som en henvist patient eller som en egentlig privat patient, så er man forsikringsmæssigt i en god situation.
Det er fornuftigt også for udviklingen af sundhedsvæsenet, for der er i hvert fald i min optik
ingen tvivl om, at fremtiden byder på en stadig større synergi og stadig mere brobygning mellem det offentlige og det private.
Der er det klart, at med pakken her nedbryder vi en ganske væsentlig barriere for, at en sådan positiv udvikling kan finde sted.
Bortset fra det spørgsmål er der, sådan som jeg lyttede mig til det, grundlæggende opbakning til disse tre lovforslag.
Jeg forstår, at der er en række udestående spørgsmål.
Jeg tror, de egner sig bedst til, at jeg besvarer dem under udvalgsarbejdet, altså det omkring den præcise afgrænsning af bestemmelserne i den gamle vaccinationsskadeerstatningslov kontra de formuleringer, vi nu introducerer i lovgivningen her etc.
På trods af dette håber jeg, at den positivitet, der har været i drøftelserne, og som også er gentaget her i dag, kan bidrage til, at vi kan få denne for patienterne vigtige lovpakke igennem Folketinget inden grundlovsdag.